Vuonna 2010 läänit purettiin ja siirrettiin tehtävät aluehallintovirastoille sekä elinkeino-, liikenne- ja ympäristökeskuksille. Hallinnollisia maakuntia on 19. Maakuntia palvelevat aluehallintovirastot, joita on 7. Istuvan hallituksen kärkihankkeita on byrokratian vähentäminen.

Läänejä oli ennen niiden lakkauttamista kuusi Ahvenanmaa mukaan lukien. Läänien tehtäviin kuuluivat sosiaalituki ja terveydenhuolto, opetus ja kulttuuri, poliisitoimi, pelastuspalvelut, liikenne, kilpailu ja kuluttajan asiat sekä oikeudenhallinto.

Sote-uudistukseen liittyvissä selvityksissä mm. sosiaali ja terveysministeriö on laskenut erilaisia malleja ratkaisulle, joilla voidaan turvata tasapuoliset palvelut läpi maan. Toimiviksi on laskettu jopa 5 aluetta, mutta myös 12 aluetta on osoitettu toimivaksi. Useampia alueita sisältävissä malleissa ei ole riittänyt usko kaikkien alueiden olevan riittävän isoja kyetäkseen tuottamaan palveluita. Läänien kohdalla aikanaan oli samaa ajatusta eli kunkin läänin tulee olla riittävän iso ollakseen toimintakykyinen. Loppua kohden läänejä yhdistettiin entistä isommiksi kokonaisuuksiksi.

Huojentunut hallitus on nyt löytänyt ratkaisun. Muodostetaan 15 sote-aluetta ja sen lisäksi 18 itsehallintoaluetta. Siitä huolimatta, että mikään selvitys ei tällaista määrää sote-alueita osoita toimivaksi.

Sotesta on ollut tarinaa ja vääntöä vaikka kuinka paljon, mutta näistä itsehallintoalueista ei. Korvaavatko nämä nykyiset maakunnat ja niiden tehtävät? Entä aluehallintovirastot? Näistä asioista ei ole juuri keskusteltu eikä nähty selvityksiä vaan keskipisteessä on koko ajan ollut yksin sote-alueet. Jos itsehallintoalueet eivät korvaa mitään jo nykyistä olevaa hallinnon osaa vaan tulevat rinnalle ja lisäksi, niin olemme juuri hävinneet taistelun byrokratiaa vastaan 6-0. Paremmin 12-0, koska sopassa on mukana myös sote-alueet, joiden pitää änkyröidä kuntien, maakuntien ja näiden uusien itsehallintohimmeleiden ja valtion välissä ja tuottaa palveluita kansalaisille sen aikaa mitä papereiden pyörittelyltä jää aikaa.

Numeroina nyt: 1 valtio, 7 aluehallintovirasto, 19 maakuntaa ja 317 kuntaa.

Uudistuksen jälkeen: 1 valtio, 7 aluehallintovirastoa, 19 maakuntaa, 18 itsehallintoaluetta, 15 sote-aluetta ja 317 kuntaa.

Lisäksi on toki kuntayhtymiä, sairaanhoitopiirejä yms. yhteistyöelimiä kuten pääkaupunkiseudun joukkoliikenteen HSL tai sairaanhoidon HUS.

Kuinka monta uutta virkaa, luottamustehtävää yms. tarvitaan tämän ruletin pyörittämiseen? Kun halutaan päättää jotakin, kuinka monelta taholta pitää saada lausunto ja hyväksyntä? Ellei samalla pureta jotakin muuta tästä välistä, niin vääjäämättä kaikenlaisten lausuntoautomaattien ja lupabyrokraattien määrä sen kuin kasvaa. Se ei istu mitenkään siihen, että byrokratian pitäisi vähentyä ja kuluja säästyä. Kovin paljon huonompaa päätöstä hallituksessa ei olisi voitu tehdä. Hallituksen edustajat totesivat, että kyseessä on merkittävä päätös, jonka vaikutukset tuntuvat vuosikymmeniä. Siitä huolimatta halu pitää nykyinen hallitus virassa voitti järjen ja päätöskin piti tehdä pikavauhtia. Tämän taitavat ymmärtää itse päätöksen tehneetkin. Torilla ei tavata tänään eikä kuohuviini virtaa, mutta toimittajat sentään saivat kahvia ja kakkua.

Kuva himmelistä:

Self-published work by Antkyr at fi.wikipedia

Transferred from fi.wikipedia